Moria (кампутарная гульня)

***Moria*** () — кампутарная гульня-бадзяньне, заснаваная на рамане Дж. Р. Р. Толкіна «Уладар Пярсьцёнкаў». Мэтаю гульні — забіць Балрога, то бок Дурынаў праклён, які хаваецца недзе ў лёхах Морыі.

Порт «*Морыі*» на сыстэму Unix, названы «Umoria» (UNIX Moria), натхніў стваральнікаў гульні «Angband». Пазьней гэтыя дзьве гульні натхнілі распрацоўнікаў «Diablo» ў кампаніі «Blizzard Entertainment».

## Гульнявы працэс
Выбар пэрсанажу ў «*Морыі*» магчымы з наступных «расаў»: чалавек, паў-эльф, эльф, паўросьлік, гном, гоблін, паў-орк, паўтроль. Кожная раса валодае ўласным наборам базавых характарыстык і даступнасьцю «клясаў». Існуюць наступныя клясы: ваяр, маг, сьвятар, ліхвяр, бадзяга, палядын. Кожны кляс таксама валодае ўнікальным наборам характарыстык і гульнявых магчымасьцяў. Так, магі, бадзягі і ліхвяры могуць вывучаць магію; сьвятары і палядыны — малітвы; ваяры ня маюць ніякіх дадатковых здольнасьцяў.

Гульня пачынаецца ў мястэчку з шасьцю крамамі, дзе можна набыць інвэнтар для падарожжа. Пасьляспуску ў падзямельлі ўзроўні генэруюцца выпадковым чынам. Чым глыбейшы ўзровень, тым дужэйшыя монстры і лепшыя скарбы. Пры пераходзе па лесьвіцы на ніжэйшы ці вышэйшы паверх стары ўзровень заціраецца і генэруецца новы; нязьменным застаецца толькі верхні ўзровень зь местам.

Падобна да большасьці roguelike-гульняў, у «*Морыі*» захаваньне адбываецца толькі пры выхадзе зь яе.

Балрог (у выглядзе літары «B») знаходзіцца на найніжэйшым узроўні лёхаў. Пасьля ягонага забойства гульня сканчаецца.

### Характарыстыкі пэрсанажа
Галоўны герой валодае мноствам характарыстык. Некаторыя зь іх: стаць, маса, рост — нязьменныя цягам усяе гульні; іншыя ж (сіла, розум, кляса брані) зьмяняюцца пры іхнім прымяненьні. Мана (пункты магіі) і пункты здароўя папаўняюцца пры адпачынку ці некаторымі магічнымі сродкамі. Золата накопліваецца зьбіраньнем у лябірынтах, досьвед расьце пры выкананьні ўсялякіх дзеяньняў, найперш пры забойстве монстраў. З узрастаньнем досьведу павялічваюцца і «разнастайныя можнасьці».

## Мінуўшчына
Арыгінальная вэрсія была распрацаваная Робэртам Аланам Кёнэке і Джымі Ўэйнам Тодам-малодшым з унівэрсытэту Аклагомы пасьля таго, як яны захапіліся гульнёй «Rogue», але ня здолелі запусьціць яе на мінікампутары VAX-11/780.

Вэрсія 1.0 была напісаная на Паскалі пад VMS і завершаная ўлетку 1983 року. Прыкладна з 1985 крынічны код пачаў распаўсюджвацца на ўмовах ліцэнзіі, якая дазваляла распаўсюджаньне і мадыфікацыю, акрамя камэрцыйных мэтаў. Апошні выдадзены Кёнэке рэліз у 1986 або 1987 называўся «Moria 4.7». Цяпер падтрымкай праекту займаецца Дэвід Грабінэр.

Зьявілася некалькі варыянтаў «Moria» ад пасьлядоўнікаў. Джым Э. Вільсан стварыў гульню «Umoria» на мове C для UNIX і MS-DOS; пазьней «Уморыя» стала вольнай пад ліцэнзіяй GNU General Public License. Ва ўнівэрсытэце Вашынгтону была распрацаваная мадыфікаваная вэрсія на «Паскалі», партаваная на «C» Стывам Кертэсам.

## Крыніцы

## Вонкавыя спасылкі
* MobyGames
* Анляйн-вэрсія
* Бачына пра «Moria»
* Як стваралася «Moria»

Катэгорыя:Кампутарныя гульні 1983 году
Катэгорыя:Гульні для Amiga
Катэгорыя:Гульні для DOS
Катэгорыя:Гульні для Linux
Катэгорыя:Гульні для Mac OS
Катэгорыя:Гульні пад Windows
Катэгорыя:Гульні пра Міжзем’е
Катэгорыя:Roguelike-гульні
Катэгорыя:Кросплятформавае праграмнае забесьпячэньне
Катэгорыя:Вольныя кампутарныя гульні